CELEX: 32015D0992
Language: lt
Date: 1434672000000
Title: 2015 m. birželio 19 d. Tarybos įgyvendinimo sprendimas (ES) 2015/992, kuriuo Danijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 75 straipsnio

25.6.2015   
            
            
               LT
            
            
               Europos Sąjungos oficialusis leidinys
            
            
               L 159/66
            
         TARYBOS ĮGYVENDINIMO SPRENDIMAS (ES) 2015/992
   2015 m. birželio 19 d.
   kuriuo Danijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 75 straipsnio
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
   atsižvelgdami į Europos Komisijos pasiūlymą,
   kadangi:
   
               (1)
            
            
               laišku, kurį Komisija užregistravo 2015 m. sausio 13 d., Danija paprašė leisti taikyti priemonę, kuria nukrypstama nuo Direktyvos 2006/112/EB nuostatų, reglamentuojančių teisę atskaityti pirkimo pridėtinės vertės mokestį;
            
         
               (2)
            
            
               Komisija 2015 m. vasario 13 ir 14 d. laiškais informavo kitas valstybes nares apie Danijos prašymą. 2015 m. vasario 17 d. laišku Komisija pranešė Danijai, kad turi visą informaciją, kuri, Komisijos nuomone, yra būtina prašymui įvertinti;
            
         
               (3)
            
            
               jei prašoma nukrypti leidžianti priemonė nebus taikoma, pagal Danijos teisės aktus, kai lengvoji krovininė transporto priemonė, kurios didžiausias leidžiamas svoris neviršija trijų tonų, Danijos institucijose užregistruojama kaip skirta tik verslo reikmėms, šiuo metu apmokestinamajam asmeniui leidžiama atskaityti visą pirkimo PVM nuo transporto priemonės pirkimo ir eksploatavimo išlaidų. Jeigu tokia transporto priemonė vėliau naudojama asmeninėms reikmėms, apmokestinamasis asmuo netenka teisės atskaityti PVM, kuris buvo įtrauktas į transporto priemonės pirkimo kainą;
            
         
               (4)
            
            
               siekdama sušvelninti šios tvarkos pasekmes, Danija paprašė leidimo taikyti specialią priemonę, kuria nukrypstama nuo Direktyvos 2006/112/EB 75 straipsnio ir kurią anksčiau leista laikyti Tarybos įgyvendinimo sprendimu 2012/447/ES (2), baigusiu galioti 2014 m. gruodžio 31 d. Taikant priemonę apmokestinamajam asmeniui, kuris užregistravo transporto priemonę kaip skirtą tik verslo reikmėms, būtų leidžiama ją naudoti ne verslo reikmėms ir apskaičiuoti pagal Direktyvos 2006/112/EB 75 straipsnį paslaugų teikimu laikomos veiklos apmokestinamąją vertę pagal vienodą dienos tarifą ir neprarasti teisės atskaityti PVM, kuris buvo įtrauktas į transporto priemonės pirkimo kainą;
            
         
               (5)
            
            
               tačiau supaprastintas skaičiavimo metodas turėtų būti taikomas tik tuo atveju, kai transporto priemonė ne verslo reikmėms naudojama ne daugiau kaip 20 dienų per kalendorinius metus, o už kiekvieną naudojimo ne verslo reikmėms dieną nustatyta mokėtina vienodo tarifo PVM suma yra 40 DKK. Šią sumą Danijos Vyriausybė nustatė remdamasi nacionalinių statistinių duomenų analize;
            
         
               (6)
            
            
               šia priemone, kuri turėtų būti taikoma lengvosioms krovininėms transporto priemonėms, kurių didžiausias leidžiamas svoris neviršija trijų tonų, būtų supaprastintas apmokestinamųjų asmenų, kurie verslo reikmėms užregistruotą transporto priemonę kartais naudoja ne verslo reikmėms, su PVM susijusių prievolių vykdymas. Tačiau apmokestinamasis asmuo ir toliau galėtų užregistruoti lengvąją krovininę transporto priemonę tiek verslo, tiek asmeninėms reikmėms. Taip darydamas, apmokestinamas asmuo netektų teisės atskaityti PVM, kuriuo apmokestinamas transporto priemonės pirkimas, tačiau iš jo nebūtų reikalaujama mokėti dienos mokesčio už naudojimą asmeninėms reikmėms;
            
         
               (7)
            
            
               leidimas taikyti priemonę, kuria užtikrinama, kad apmokestinamasis asmuo, kuris verslo reikmėms užregistruotą transporto priemonę kartais naudoja ne verslo reikmėms, neprarastų visos teisės atskaityti pirkimo pridėtinės vertės mokestį už tą transporto priemonę, atitinka bendrąsias atskaitos taisykles, nustatytas Direktyvoje 2006/112/EB;
            
         
               (8)
            
            
               leidimas turėtų būti riboto galiojimo ir turėtų baigti galioti 2017 m. gruodžio 31 d.;
            
         
               (9)
            
            
               jeigu Danija prašytų nukrypti leidžiančios priemonės taikymo laikotarpį po 2017 m. pratęsti dar kartą, ji turėtų Komisijai pateikti ataskaitą kartu su pratęsimo prašymu;
            
         
               (10)
            
            
               manoma, kad nukrypti leidžianti priemonė galėtų daryti tik nežymų poveikį bendrai mokestinių pajamų, surenkamų galutinio vartojimo etapu, sumai ir nedarys neigiamo poveikio Sąjungos nuosaviems ištekliams iš PVM,
            
         PRIĖMĖ ŠĮ SPRENDIMĄ:
   1 straipsnis
   Nukrypstant nuo Direktyvos 2006/112/EB 75 straipsnio, kai apmokestinamasis asmuo savo ar savo darbuotojų asmeninėms reikmėms arba, platesne prasme, kitoms nei to asmens verslas reikmėms naudoja lengvąją krovininę transporto priemonę, kuri buvo užregistruota kaip skirta naudoti tik verslo reikmėms, Danijai leidžiama už kiekvieną tokio naudojimo dieną nustatyti apmokestinamąją vertę remiantis vienodu tarifu.
   Šis pirmoje pastraipoje nurodytas vienodas dienos tarifas yra 40 DKK.
   2 straipsnis
   1 straipsnyje minėta priemonė taikoma tik lengvosioms krovininėms transporto priemonėms, kurių didžiausias leidžiamas svoris neviršija trijų tonų.
   Ši priemonė netaikoma, jeigu transporto priemonė asmeninėms reikmėms naudojama daugiau kaip 20 dienų per kalendorinius metus.
   3 straipsnis
   Šis sprendimas įsigalioja pranešimo apie jį dieną. Jis baigia galioti 2017 m. gruodžio 31 d.
   Danija bet kokį prašymą pratęsti šiame sprendime numatytos specialiosios priemonės taikymą Komisijai pateikia ne vėliau kaip 2017 m. kovo 31 d. Kartu su tokiu prašymu pateikiama ataskaita su priemonės apžvalga.
   4 straipsnis
   Šis sprendimas skirtas Danijos Karalystei.
   
      Priimta Liuksemburge 2015 m. birželio 19 d.
      
         
            Tarybos vardu
         
         
            Pirmininkas
         
         J. REIRS
      
   
   
      (1)  OL L 347, 2006 12 11, p. 1.
   
      (2)  2012 m. liepos 24 d. Tarybos įgyvendinimo sprendimas 2012/447/ES, kuriuo Danijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 75 straipsnio (OL L 202, 2012 7 28, p. 24).